
A kötődés szerepe - Érzelmileg bevonódott emberek politikai nézetei a veszprémi tragédia után

A Jobbik felfutása 2009-ben többek között az ügybirtoklással volt magyarázható. A romákkal kapcsolatos ügyek nagyon erősen uralták a napirendet, és ez találkozott a lakosság romaellenes prediszpozíciójával. Valamiért azonban a Jobbik térhódítása inkább sporadikus módon történik a társadalomban. Erre persze több magyarázat is létezhet. Ez az esettanulmány most azt a kérdést próbálja körbejárni, hogy vajon az ügyekben való érzelmi érintettség összefüggésbe hozható-e a Jobbik szereplésével? Ezt a feltevést a Marian Cozma-ügy kapcsán vizsgálom. A dolgozatban prezentált primer kutatásba olyan személyeket vontam be, akik érzelmileg kötődnek a veszprémi kézilabda-csapathoz. Az ő politikai attitűdjeiket hasonlítottam össze olyan alanyokéval, akik kevésbé érdeklődnek az együttes iránt. Úgy tűnik, az ügyben való érzelmi érintettség számít, de a hatása komplex módon jelentkezik. Az egyénen belül sporadikus folyamatok zajlanak le, és ez a pártpreferenciák szempontjából sem indifferens.



